《唐高福墓志》
清代·张廷济

开元片石缜于玉，高将军父曰延福。延福名福史不传，或以字延故不录。

高氏五望渤海一，力士冯出非其族。李千里上金刚同，给事左右坐累逐。

君养为子姓冒高，父以子贵君何恧。先天中诛岑萧窦，功拜监门朱紫服。

员外置迁中大夫，终始哀荣礼以笃。力士阶封渤海公，来廷坊里兴祠屋。

一扣钟礼十万钱，五硙日僦三百斛。事付林甫天心回，辔失辅国逆胆缩。

贪痴可罪忠可褒，赠官不枉扬州督。君卒开元全盛时，丹旐风飞原白鹿。

仓皇不从蜀道难，悲酸免共巫州哭。学士撰碑书者谁，院体精妍共结束。

怀仁集书颍久颓，今见山阴真面目。一自石载三吴船，秦关碑肆镌还覆。

笔画疲苶神已非，非特界文遗罫局。佳刻若此世所稀，书家日使千毫秃。

曩是笑说咸阳农，柱础几何遭斫斸。

作者简介：（1768—1848）浙江嘉兴人，字叔未。嘉庆三年乡试第一。应会试屡踬，遂绝意仕途，以图书金石自娱。建“清仪阁”，自商周至近代，凡金石书画刻削髹饰之属，无不收藏，各系以诗。书法米芾，长草隶，号为当世之冠。有《桂馨堂集》、《清仪阁题跋》。